Ανακοίνωση της Επιτροπής προς τα κράτη μέλη

Πολυτομεακό πλαίσιο για τις περιφερειακές ενισχύσεις προς μεγάλα επενδυτικά σχέδια - Κοινοτικό πλαίσιο για τις κρατικές ενισχύσεις στη βιομηχανία συνθετικών ινών

(2001/C 226/04)

(Κείμενο που παρουσιάζει ενδιαφέρον για τον ΕΟΧ)

Το τρέχον πολυτομεακό πλαίσιο για τις περιφερειακές ενισχύσεις προς μεγάλα επενδυτικά σχέδια υιοθετήθηκε το 1997 και τέθηκε σε εφαρμογή την 1η Σεπτεμβρίου 1998 για μια αρχική δοκιμαστική περίοδο τριών ετών. Πριν λήξει η δοκιμαστική αυτή περίοδος, η Επιτροπή πρέπει να προβεί σε λεπτομερή εξέταση της χρησιμότητας και του πεδίου εφαρμογής του πλαισίου και, μεταξύ άλλων, να μελετήσει αν χρειάζεται ανανέωση, αναθεώρηση ή κατάργηση.

Η Επιτροπή σκοπεύει να οργανώσει δύο πολυμερείς συνεδριάσεις με αντιπροσώπους από τα κράτη μέλη για να συζητηθεί η αρχική εξέταση της χρησιμότητας και του πεδίου εφαρμογής του πλαισίου καθώς και για να αναζητηθούν επιλογές για το μέλλον.

Εν τω μεταξύ, είναι αναγκαίο να παραταθεί η εφαρμογή του τρέχοντος πλαισίου μέχρι την 31η Δεκεμβρίου 2001, προκειμένου να λάβουν χώρα οι άνω διαβουλεύσεις με τα κράτη μέλη.

Το κοινοτικό πλαίσιο για τις κρατικές ενισχύσεις στη βιομηχανία συνθετικών ινών τέθηκε σε εφαρμογή την 1η Απριλίου 1996 με διάρκεια ισχύος τριών ετών. Η περίοδος αυτή παρατάθηκε μέχρι την 31η Αυγούστου 2001, προκειμένου να μπορέσει η Επιτροπή να εκτιμήσει, κατά την εξέταση του πολυτομεακού πλαισίου, εάν δικαιολογείται ακόμα η ύπαρξη ενός τομεακού πλαισίου για τη βιομηχανία συνθετικών ινών. Καθώς η διάρκεια ισχύος του πολυτομεακού πλαισίου πρέπει να παραταθεί προκειμένου να λάβουν χώρα οι απαραίτητες διαβουλεύσεις με τα κράτη μέλη, η Επιτροπή θεωρεί ότι η ισχύς του κοινοτικού πλαισίου για τις κρατικές ενισχύσεις στη βιομηχανία συνθετικών ινών πρέπει να παραταθεί για την ίδια περίοδο, δηλαδή μέχρι την 31η Δεκεμβρίου 2001. Με αυτό τον τρόπο, η Επιτροπή θα μπορέσει να εκτιμήσει κατά την εξέταση του πολυτομεακού πλαισίου εάν δικαιολογείται ακόμα η ύπαρξη ενός τομεακού πλαισίου για τη βιομηχανία συνθετικών ινών.

Η Επιτροπή πληροφόρησε τα κράτη μέλη κατά την πολυμερή συνεδρίαση που έλαβε χώρα την 7η Ιουνίου 2001 ότι σκόπευε να παρατείνει την ισχύ του πολυτομεακού πλαισίου για τις περιφερειακές ενισχύσεις προς μεγάλα επενδυτικά σχέδια και του κοινοτικού πλαισίου για τις κρατικές ενισχύσεις στη βιομηχανία συνθετικών ινών μέχρι την 31η Δεκεμβρίου 2001 προκειμένου να λάβουν χώρα οι διαβουλεύσεις με τα κράτη μέλη σχετικά με το μέλλον των πλαισίων.

Ακολούθως, στη συνεδρίαση της 3ης Ιουλίου 2001, η Επιτροπή αποφάσισε να παρατείνει την ισχύ του πολυτομεακού πλαισίου για τις περιφερειακές ενισχύσεις προς μεγάλα επενδυτικά σχέδια και του κοινοτικού πλαισίου για τις κρατικές ενισχύσεις στη βιομηχανία συνθετικών ινών μέχρι την 31η Δεκεμβρίου 2001.

Η Επιτροπή, κατά την ίδια συνεδρίαση, αποφάσισε να προτείνει στα κράτη μέλη να τηρήσουν, υπό τη μορφή κατάλληλου μέτρου κατά την έννοια του άρθρου 88 παράγραφος 1 της συνθήκης ΕΚ, τις διατάξεις του πολυτομεακού πλαισίου για τις περιφερειακές ενισχύσεις προς μεγάλα επενδυτικά σχέδια και του κοινοτικού πλαισίου για τις κρατικές ενισχύσεις στη βιομηχανία συνθετικών ινών το οποίο προκύπτει από την παρούσα παράταση, και ιδίως τις υποχρεώσεις κοινοποίησης.

Η Επιτροπή ζητά από την κυβέρνηση της χώρας σας να της γνωστοποιήσει, εντός ενός μηνός από τη λήψη της παρούσας επιστολής, αν αποδέχεται τις παραπάνω προτάσεις. Σε περίπτωση που δεν γνωστοποιήσει εμπρόθεσμα τη συμφωνία της, η Επιτροπή θα υποχρεωθεί να κινήσει τη διαδικασία του άρθρου 88 παράγραφος 2 της συνθήκης ΕΚ για όλα τα εγκεκριμένα καθεστώτα ενίσχυσης που δύνανται να εφαρμοσθούν στους τομείς που καλύπτονται από το πολυτομεακό πλαίσιο για τις περιφερειακές ενισχύσεις προς μεγάλα επενδυτικά σχέδια και από το κοινοτικό πλαίσιο για τις κρατικές ενισχύσεις στη βιομηχανία συνθετικών ινών.